B4-0087, 0099, 0104, 0127, 0139 και 0156/97

Ψήφισμα σχετικά με την κατάσταση στο Μόσταρ και το Μπρτσκό

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την κατάσταση στη Βοσνία-Ερζεγοβίνη, ιδίως δε για την κατάσταση στο Μόσταρ,

A. επισημαίνοντας με βαθειά ανησυχία ότι, από τότε που αποσύρθηκε η Διοίκηση της Ευρωπαϊκής Ένωσης από το Μόσταρ την 1η Ιανουαρίου 1997, έχει σημειωθεί στην πόλη του Μόσταρ σειρά βίαιων επεισοδίων,

Β. επισημαίνοντας ότι τα επεισόδια αυτά στοχεύουν στον ακόμη μεγαλύτερο διαχωρισμό μεταξύ της κροατικής και της μουσουλμανικής πλευράς στην πόλη αυτή,

Γ. εκφράζοντας την ανησυχία του διότι η διεθνής αστυνομική δύναμη δεν διαθέτει τα μέσα για να δράσει αποτελεσματικά κατά των βιαιοτήτων που συνεχίζουν την εθνική κάθαρση και διαπιστώνοντας ότι ορισμένες τοπικές αστυνομικές δυνάμεις συμμετέχουν μάλλον σε αυτά τα επεισόδια,

Δ. επισημαίνοντας ότι αυτές οι βιαιότητες ενδέχεται να εξανεμίσουν πλήρως τις επενδύσεις της Ευρωπαϊκής Ένωσης για την ανοικοδόμηση του Μόσταρ και τις προσπάθειές της για ανασυγκρότηση μιας πολυπολιτισμικής, πολυεθνικής και πολυθρησκευτικής κοινωνίας, πράγμα το οποίο εξακολουθεί να αποτελεί πολιτική και ηθική ευθύνη της Ευρωπαϊκής Ένωσης,

Ε. έχοντας υπόψη ότι οι Κροάτες συνεχίζουν να εκδιώκουν παρανόμως τους Μουσουλμάνους από το κροατικό τμήμα του Μόσταρ, με αποτέλεσμα αυτές οι παράνομες μετακινήσεις να αφορούν συνολικά σε άνω των 100,

ΣΤ. έχοντας υπόψη ότι σημειώθηκαν βίαιες συγκρούσεις στο Μόσταρ, ιδίως στις 10 Φεβρουαρίου 1997, όταν Κροάτες επετέθηκαν κατά Μουσουλμάνων που κατευθύνονταν προς το νεκροταφείο στο κροατικό τμήμα της πόλης, με αποτέλεσμα να σκοτωθεί ένας και να τραυματισθούν 22 Μουσουλμάνοι,

Ζ. έχοντας υπόψη ότι το καθεστώς της πόλης Μπρτσκό έπρεπε να αποφασισθεί στο πλαίσιο δεσμευτικής διαιτησίας το αργότερο μέχρι τις 14 Δεκεμβρίου 1996, σύμφωνα με το Παράρτημα 2, άρθρο V, της Συμφωνίας του Νταίυτον,

Η. έχοντας υπόψη ότι οι διαιτητές πρότειναν, στις 14 Φεβρουαρίου 1997, να τεθεί το Mπρτσκό υπό διεθνή εποπτεία για ένα περίπου έτος, αναβάλλοντας τη λήψη τελικής απόφασης για το καθεστώς του μέχρι τον Μάρτιο 1998,

Σχετικά με το Μόσταρ

1. καταδικάζει απερίφραστα τις πρόσφατες πράξεις βίας στο Μόσταρ, οι οποίες στοχεύουν στο μεγαλύτερο διαχωρισμό της πόλης και στην περαιτέρω ενίσχυση της εθνικής κάθαρσης[semigr ]

2. είναι πεπεισμένο ότι μια περαιτέρω κλιμάκωση των επεισοδίων στην πόλη του Μόσταρ ενδέχεται να θέσει σε κίνδυνο τη συνέχιση της ειρηνευτικής διαδικασίας σε ολόκληρη τη Βοσνία- Ερζεγοβίνη[semigr ]

3. καλεί το Συμβούλιο και την Επιτροπή να ασκήσουν όλες τις απαραίτητες πιέσεις στην κυβέρνηση της Δημοκρατίας της Κροατίας ώστε να παροτρύνει τους ιθύνοντες στο Δυτικό Μόσταρ να απόσχουν από κάθε παράνομη δραστηριότητα που διακυβεύει την εφαρμογή της συμφωνίας του Νταίυτον[semigr ]

4. καλεί την Επιτροπή και το Συμβούλιο, και κυρίως το Γραφείο του Ύπατου Αντιπροσώπου στη Βοσνία-Ερζεγοβίνη, να λάβουν τα απαιτούμενα μέτρα και να χρησιμοποιήσουν όλα τα απαραίτητα μέσα ώστε να τερματιστούν τα επεισόδια αυτά και να διασφαλισθεί η εφαρμογή της ειρηνευτικής διαδικασίας σε ολόκληρη τη Βοσνία-Ερζεγοβίνη[semigr ]

5. καλεί το Συμβούλιο και την Επιτροπή να ενισχύσουν το ρόλο, να αναβαθμίσουν την εντολή και να αυξήσουν την ικανότητα της διεθνούς αστυνομικής δύναμης, της οποίας η δράση έχει μείζονα σημασία για οιαδήποτε ειρηνική εξέλιξη της κατάστασης στη Βοσνία-Ερζεγοβίνη και κυρίως στο Μόσταρ[semigr ]

6. καλεί την Επιτροπή να διακόψει τη βοήθεια προς το δυτικό Μόσταρ για όσο διάστημα δεν μπορεί να υπάρξει επαρκής εγγύηση για την ασφάλεια, τα περιουσιακά δικαιώματα και το δικαίωμα διαμονής των μουσουλμάνων της περιοχής καθώς και των παλιννοστούντων προσφύγων, ενώ συγχρόνως παροτρύνει την Επιτροπή να αυξήσει τη βοήθεια ανασυγκρότησης προς το ανατολικό Μόσταρ, αψηφώντας την απροθυμία της κροατικής πλευράς του Μόσταρ προς συνεργασία[semigr ]

Σχετικά με το Μπρτσκό

7. θεωρεί ότι η προσωρινή διεθνής λύση για το διάδρομο του Μπρτσκό θα είναι επιτυχής μόνο εάν εφαρμοσθούν πλήρως οι προτεινόμενες διατάξεις με την επιστροφή των προσφύγων σε συνθήκες ασφάλειας και αξιοπρέπειας, και εάν ο Αναπληρωτής Ύπατος Αντιπρόσωπος αποκτήσει όλα τα απαραίτητα μέσα για την εκτέλεση των καθηκόντων του[semigr ]

8. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, το Γραφείο του Ύπατου Αντιπροσώπου, καθώς και στις Κυβερνήσεις και τα Κοινοβούλια της Βοσνίας - Ερζεγοβίνης και της Κροατίας.